KLASA: 602-04/22-04/51

URBROJ: 2158-83-07-22-1

Osijek, 21. 3. 2022. godine

**Izvješće o mentorskom sustavu na Filozofskom fakultetu u Osijeku za akademsku godinu 2019./2020.**

U skladu s planom rada Povjerenstva za osiguravanje i unapređivanje kvalitete za akademsku godinu 2021./2022., donosimo godišnje izvješće o mentorskom sustavu za akademsku godinu 2019./2020. koje prošle akademske godine zbog pandemijskih uvjeta rada te kadrovskog manjka nije bilo izrađeno. Svrha analize mentorskog sustava su praćenje provedbe predviđenih aktivnosti, utvrđivanje prednosti i nedostataka mentorskog sustava te davanje preporuka za njegov daljnji razvoj.

Analiza podataka i na njoj temeljeno izvješće zasnivaju se na izvješćima mentora za akademsku godinu 2019./2020. koje je prikupio Ured za kvalitetu te poslao na uvid Povjerenstvu za kvalitetu.

Na temelju obrade podataka i broja predanih mentorskih izvješća u akademskoj godini 2019./2020. na Filozofskom fakultetu u Osijeku zaključujemo da su bila imenovana ukupno 62 mentora, što je pad u odnosu na prethodne akademske godine. Najviše je predanih izvješća došlo s Odsjeka za informacijske znanosti (18) a najmanje s Katedre za sociologiju (1). Kao što će i dalje u Izvješću biti spomenuto, organizacija mentorstva autonomna je odluka svake ustrojbene jedinice na Filozofskome fakultetu. Premda bi se iz statističkih podataka moglo zaključiti da je mali broj predanih izvješća dokaz o neangažiranosti mentora, uvjereni smo da to nije tako. Osim službenih mentorskih sastanaka, u komentarima nekih mentora navodi se da studenti kontinuirano dobivaju odgovore na upite tijekom akademske godine, primjerice prije ili poslije nastave ili putem e-pošte. Nadalje, ustrojbene bi jedinice mogle razmisliti od dodjeljivanju mentora onim studentima kojima mentori predaju na toj godini studija. Time bi se osigurao kontinuirani kontakt studenata s imenovanim mentorom, bolje upoznavanje i studenata i posebnosti studiranja na toj godini studija, a eventualna bi se pitanja i problemi mogli rješavati i izvan službenih mentorskih sastanaka.

Prosječno je svaki mentor bio zadužen za mentoriranje 20,33 studenata. Sukladno prikupljenim podatcima, a što je razvidno i iz Tablice 1, najveći je broj studenata po jednom mentoru zabilježen na Odsjeku za psihologiju (174), a najmanji broj studenata po mentoru zabilježen je na Odsjeku za engleski jezik i književnost, na Odsjeku za filozofiju i na Odsjeku za pedagogiju (jedan mentor za 7 studenata).

**Slika 1.**



Prosječan broj studenata po mentoru (slika 2.) bio je najveći na Odsjeku za psihologiju (72), a najmanji na Odsjeku za informacijske znanosti i Odsjeku za engleski jezik i književnost (13). Ostale ustrojbene jedinice nalaze se u rasponu od 18 do 38 studenata. Budući da je ustrojbenim jedinicama ostavljena sloboda u organizaciji mentoriranja i imenovanju mentora, Povjerenstvo nema nikakvih sugestija u vezi s tim, no moglo bi se preporučiti da se povede računa o srazmjernijem opterećenju imenovanih mentora.

**Slika 2.**

Prosječan odaziv studenata na mentorske sastanke (slika 3.) bio je najveći na Katedri za sociologiju (100,00%), a najmanji na Odsjeku za filozofiju (42,15%). U odnosu na rezultate iz prošlih akademskih godina, bilježi se porast odaziva studenata na mentorske sastanke, što svakako dokazuje da je mentorski sustav na Filozofskome fakultetu u Osijeku u potpunosti zaživio i postao dio akademskoga života i kulture kako nastavnika tako i studenata. Bez obzira na opterećenost mentora po ustrojbenim jedinicama i specifične pandemijske uvjete odvijanja i nastave i mentorskih aktivnosti tijekom ak. god. 2019./2020. za svaku je pohvalu angažman i trud mentora koji su, kako se vidi iz prikaza 3, uspjeli odraditi svoje mentorske obveze.

**Slika 3.**

Usporedni prikaz odaziva studenata na mentorske sastanke pokazuje kako se, uz određene oscilacije, na većini ustrojbenih jedinica više od polovice studenata odaziva na mentorske sastanke, te da je prekinut negativni trend na odsjecima koji su prethodnih akademskih godina imali nešto lošije rezultate u odnosu na ostale. Ovo je još jedan pokazatelj da se uz pojačani angažman svih nastavnika, primjere dobre prakse te rad na podizanju svjesnosti o njegovoj važnosti mentorski sustav može kontinuirano poboljšavati u budućem razdoblju.

Slika 4.





Komentari mentora za poboljšanje mentorskog sustava najviše se odnose na uočenu učinkovitost preko mentoriranja putem e-pošte i (virtualnih i individualnih) konzultacija, pa bismo preporučili da se ovi oblici komunikacije i dalje ostanu mentorima na raspolaganju.

**ZAKLJUČCI POVJERENSTVA ZA OSIGURAVANJE I UNAPREĐIVANJE KVALITETE**

Prema dostupnim podatcima i analizama, koje ovdje donosimo u skraćenom obliku, a cjeloviti su podatci dostupni u Uredu za kvalitetu, Povjerenstvo za osiguravanje i unapređivanje kvalitete zaključuje da se mentorski sustav općenito pokazao potrebnim i svrhovitim te da je, unatoč pandemijskim uvjetima rada, uspješno funkcionirao. Nekoliko sugestija za poboljšanje navedeno je na početku ovoga Izvješća. Osobito ističemo pozitivan trend koji je zabilježen u akademskoj godini 2019./2020., a odnosi se na odaziv studenata na mentorske sastanke koji su velikim dijelom realizirani virtualno. Sukladno izvanrednim uvjetima rada, poštovana je vremenska i tematska organizacija mentorskih sastanaka, a za pohvalu je i pojačani angažman dijela mentora u odazivu na individualno mentoriranje. U navedenoj je akademskoj godini, unatoč specifičnim uvjetima rada na daljinu, podržan cilj kontinuiranog rada na učinkovitom i svrhovitom mentorskom sustavu koji doprinosi kulturi kvalitete akademskoga života i rada na Filozofskom fakultetu u Osijeku.

izv prof. dr. sc. Ivana Jozić,

predsjednica Povjerenstva za

osiguravanje i unapređivanje kvalitete